CELEX: E2021C0264
Language: lt
Date: 2021-11-23 00:00:00
Title: ELPA priežiūros institucijos deleguotasis sprendimas Nr. 264/21/COL 2021 m. lapkričio 23 d. dėl neatidėliotinų priemonių, susijusių su labai patogeniško paukščių gripo protrūkiais, Norvegijoje taikomų pagal Reglamento (ES) 2016/429 259 straipsnio 1 dalies c punktą ir Deleguotojo reglamento (ES) 2020/687 21, 39 ir 55 straipsnius [2022/40]

2022 1 13   
               
               
                  LT
               
               
                  Europos Sąjungos oficialusis leidinys
               
               
                  L 8/187
               
            
         ELPA PRIEŽIŪROS INSTITUCIJOS DELEGUOTASIS SPRENDIMAS Nr. 264/21/COL
         2021 m. lapkričio 23 d.
         dėl neatidėliotinų priemonių, susijusių su labai patogeniško paukščių gripo protrūkiais, Norvegijoje taikomų pagal Reglamento (ES) 2016/429 259 straipsnio 1 dalies c punktą ir Deleguotojo reglamento (ES) 2020/687 21, 39 ir 55 straipsnius [2022/40]
         Pataisytas 2021 m. lapkričio 25 d. ELPA priežiūros institucijos deleguotuoju sprendimu Nr. 266/21/COL
         ELPA PRIEŽIŪROS INSTITUCIJA,
         atsižvelgdama į ELPA valstybių susitarimą dėl Priežiūros institucijos ir Teisingumo Teismo įsteigimo, ypač į jo 1 protokolo 1 straipsnio 2 dalį ir 3 straipsnį,
         atsižvelgdama į Europos ekonominės erdvės susitarimo (toliau – EEE susitarimas) I priedo I skyriaus 1.1 dalies 13 punkte nurodytą teisės aktą – 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (toliau – Reglamentas (ES) 2016/429) (1), iš dalies pakeistą ir suderintą su EEE susitarimu to susitarimo I priede nurodytomis konkrečiomis ir sektorinėmis adaptacijomis, ypač į to reglamento 257 straipsnio 1 dalį, 258 straipsnio 1, 2 ir 3 dalis ir 259 straipsnio 1 dalies c punktą,
         atsižvelgdama į EEE susitarimo I priedo I skyriaus 1.1 dalies 13e punkte nurodytą teisės aktą – 2019 m. gruodžio 17 d. Komisijos deleguotąjį reglamentą (ES) 2020/687, kuriuo dėl tam tikrų į sąrašą įtrauktų ligų prevencijos ir kontrolės taisyklių papildomas Europos Parlamento ir Tarybos reglamentas (ES) 2016/429 (toliau – Deleguotasis reglamentas (ES) 2020/687) (2), iš dalies pakeistą ir suderintą su EEE susitarimu to susitarimo I priede nurodytomis konkrečiomis ir sektorinėmis adaptacijomis, ypač į to reglamento 21, 39 ir 55 straipsnius,
         atsižvelgdama į EEE susitarimo I priedo I skyriaus 1.1 dalies 13a punkte nurodytą teisės aktą – 2018 m. gruodžio 3 d. Komisijos įgyvendinimo reglamentą (ES) 2018/1882 dėl tam tikrų ligų prevencijos ir kontrolės taisyklių taikymo į sąrašą įtrauktų ligų kategorijoms, kuriuo nustatomas rūšių ir rūšių grupių, keliančių didelę tų į sąrašą įtrauktų ligų plitimo riziką, sąrašas (toliau – Įgyvendinimo reglamentas (ES) 2018/1882) (3), suderintą su EEE susitarimu to susitarimo I priede nurodytomis konkrečiomis ir sektorinėmis adaptacijomis, ypač į to reglamento 1 ir 2 straipsnius ir priedą,
         suderintus su EEE susitarimu to susitarimo 1 protokolo 4 punkto d papunkčiu,
         kadangi:
         labai patogeniškas paukščių gripas (toliau – LPPG) yra užkrečiamoji virusinė paukščių liga, kuri gali turėti didelį poveikį paukštininkystės pelningumui ir dėl kurios gali sutrikti Europos ekonominės erdvės (EEE) vidaus prekyba. Migruojantys paukščiai gali užsikrėsti LPPG virusais ir rudens bei pavasario migracijos metu tuos virusus išplatinti dideliais atstumais. Todėl LPPG virusai laukiniuose paukščiuose kelia nuolatinę tiesioginio ir netiesioginio šių virusų patekimo į ūkius, kuriuose auginami naminiai ar nelaisvėje laikomi paukščiai, grėsmę. Kilus LPPG protrūkiui atsiranda pavojus, kad ligos sukėlėjas gali išplisti į kitus ūkius, kuriuose auginami naminiai ar nelaisvėje laikomi paukščiai;
         Reglamento (ES) 2016/429, Deleguotojo reglamento (ES) 2020/687 ir Įgyvendinimo reglamento (ES) 2018/1882 nuostatos įtrauktos į EEE susitarimo priedus ir taikomos nuo 2021 m. balandžio 21 d.;
         Reglamentu (ES) 2016/429 nustatyta nauja ligų, kurios gali būti perduodamos gyvūnams arba žmonėms, prevencijos ir kontrolės teisės aktų sistema. LPPG nurodytas Reglamento (ES) 2016/429 9 straipsnio 1 dalies a punkto i papunktyje kaip į sąrašą įtraukta liga, kuriai taikomos tame reglamente nustatytos ligų prevencijos ir kontrolės taisyklės. Įgyvendinimo reglamento (ES) 2018/1882 priede LPPG priskirtas prie A, D ir E kategorijų ligų, apibrėžtų to reglamento 1 straipsnyje;
         Reglamento (ES) 2016/429 259 straipsnio 1 dalyje reikalaujama, kad ELPA priežiūros institucija (toliau – Institucija) peržiūrėtų neatidėliotinas priemones, kurių Norvegijos kompetentingos institucijos pagal to reglamento 257 straipsnio 1 dalies a punktą arba 258 straipsnį ėmėsi įvykus 9 straipsnio 1 dalies a punkte nurodytos į sąrašą įtrauktos ligos, įskaitant LPPG, protrūkiui (toliau – Norvegijos priemonės). 259 straipsnio 1 dalies c punkte reikalaujama, kad Institucija, jeigu mano, kad tai būtina siekiant išvengti nepagrįsto gyvūnų perkėlimo ir produktų vežimo sutrikdymo, priimtų 257 straipsnio 1 dalyje nurodytas neatidėliotinas priemones, kuriomis būtų patvirtintos Norvegijos priemonės;
         Deleguotasis reglamentas (ES) 2020/687 papildo Reglamente (ES) 2016/429 nustatytas A, B ir C kategorijų ligų kontrolės taisykles, įskaitant LPPG atveju taikomas ligų kontrolės priemones. To reglamento 21 straipsnyje nustatyta, kad kilus A kategorijos ligos, įskaitant LPPG, protrūkiui turi būti nustatytos apsaugos ir priežiūros zonos. Toks skirstymas į regionus taikomas visų pirma siekiant išsaugoti paukščių sveikatos būklę likusioje Norvegijos teritorijoje, kad į ją negalėtų patekti patogeniškas ligos sukėlėjas ir kad būtų užtikrintas ankstyvas ligos nustatymas;
         2021 m. lapkričio 12 d. Norvegija pranešė apie LPPG protrūkį vištų dedeklių pulke jos teritorijoje (toliau – pirmasis protrūkis) (4). Norvegijos kompetentingos institucijos ėmėsi reikiamų ligos kontrolės priemonių, kurių reikalaujama pagal Deleguotąjį reglamentą (ES) 2020/687, be kita ko, nustatė apsaugos ir priežiūros zonas aplink šio protrūkio vietą;
         2021 m. lapkričio 18 d. Norvegija pranešė apie antrą LPPG protrūkį (5) vištų dedeklių ūkyje, esančiame aplink pirmojo protrūkio vietą jau nustatytose zonose. Norvegijos kompetentingos institucijos ėmėsi reikiamų ligos kontrolės priemonių, kurių reikalaujama pagal Deleguotąjį reglamentą (ES) 2020/687, be kita ko, pakoregavo aplink pirmojo protrūkio vietą nustatytas apsaugos ir priežiūros zonas, kad apsaugos zona būtų bent trijų kilometrų, o priežiūros zona – bent dešimties kilometrų spinduliu aplink ūkį, kuriame įvyko antrasis protrūkis;
         siekiant išvengti bet kokio nereikalingo EEE vidaus prekybos sutrikdymo, reikia skubiai apibrėžti su LPPG protrūkiais susijusias Norvegijos nustatytas apsaugos ir priežiūros zonas;
         todėl šio sprendimo, kuriuo pagal Reglamento (ES) 2016/429 259 straipsnio 1 dalies c punktą patvirtinamos Norvegijos priemonės ir priede nustatyta tokio skirstymo į regionus trukmė, nurodomos Norvegijoje su LPPG susijusios apsaugos ir priežiūros zonos, kuriose taikomos Deleguotajame reglamente (ES) 2020/687 nustatytos ligų kontrolės priemonės;
         bendradarbiaudama su Norvegija Institucija išnagrinėjo ligos kontrolės priemones ir įsitikino, kad Norvegijos kompetentingų institucijų nustatytų apsaugos ir priežiūros zonų ribos yra pakankamai toli nuo bet kurio ūkio, kuriame patvirtintas LPPG protrūkis;
         2021 m. lapkričio 17 d. Institucija Deleguotuoju sprendimu Nr. 262/21/COL (dokumentas Nr. 1249845) tinkamai pateikė Sprendimo projektą ELPA veterinarijos ir fitosanitarijos komitetui (toliau – ELPA komitetas), vadovaudamasi Reglamento (ES) 2016/429 259 straipsnio 1 dalimi ir 266 straipsnio 2 dalimi. 2021 m. lapkričio 23 d. ELPA komitetas pateikė teigiamą nuomonę dėl Sprendimo projekto. Taigi Sprendimo projektas atitinka Komiteto nuomonę,
         PRIĖMĖ ŠĮ SPRENDIMĄ:
         
            1 straipsnis
            Įvykus labai patogeniško paukščių gripo protrūkiams tarp naminių ar nelaisvėje laikomų paukščių, pagal Deleguotojo reglamento (ES) 2020/687 21 straipsnį Norvegijos nustatytos apsaugos ir priežiūros zonos, taip pat pagal to deleguotojo reglamento 39 straipsnį tose apsaugos zonose ir pagal 55 straipsnį tose priežiūros zonose taikytinų priemonių trukmė nustatomos ir patvirtinamos EEE ELPA valstybių lygmeniu ir nurodomos šio sprendimo priede.
         
         
            2 straipsnis
            Norvegija užtikrina, kad:
            
                        a)
                     
                     
                        jos kompetentingų institucijų pagal Deleguotojo reglamento (ES) 2020/687 21 straipsnio 1 dalies a punktą nustatytos apsaugos zonos apimtų bent tas teritorijas, kurios šio sprendimo priedo A dalyje išvardytos kaip apsaugos zonos;
                     
                  
                        b)
                     
                     
                        apsaugos zonose taikytinos priemonės pagal Deleguotojo reglamento (ES) 2020/687 39 straipsnį būtų taikomos bent iki šio sprendimo priedo A dalyje apsaugos zonoms nustatytų datų.
                     
                  
         
            3 straipsnis
            Norvegija užtikrina, kad:
            
                        a)
                     
                     
                        jos kompetentingų institucijų pagal Deleguotojo reglamento (ES) 2020/687 21 straipsnio 1 dalies b punktą nustatytos priežiūros zonos apimtų bent tas teritorijas, kurios šio sprendimo priedo B dalyje išvardytos kaip priežiūros zonos;
                     
                  
                        b)
                     
                     
                        priežiūros zonose taikytinos priemonės pagal Deleguotojo reglamento (ES) 2020/687 55 straipsnį būtų taikomos bent iki šio sprendimo priedo B dalyje priežiūros zonoms nustatytų datų.
                     
                  
         
            4 straipsnis
            Šis sprendimas įsigalioja jo pasirašymo dieną.
         
         
            5 straipsnis
            Šis sprendimas taikomas iki šio sprendimo priede nurodytos vėliausios datos, kurią ligų kontrolės priemonės atitinkamai pagal Deleguotojo reglamento (ES) 2020/687 39 arba 55 straipsnį nustoja būti taikomos kurioje nors apsaugos ar priežiūros zonoje.
         
         
            6 straipsnis
            Šis sprendimas skirtas Norvegijai.
         
         
            7 straipsnis
            Šis sprendimas autentiškas anglų kalba.
         
         
            Priimta Briuselyje 2021 m. lapkričio 23 d.
            
               
                  ELPA priežiūros institucijos vardu, veikdamas pagal Deleguotąjį sprendimą Nr. 130/20/COL,
               
               Högni S. KRISTJÁNSSON
               
                  Atsakingasis kolegijos narys
               
            
            
               Melpo-Menie JOSÉPHIDÈS
               
                  Už teisinius ir vykdomuosius reikalus atsakingos direktorės, kontrasignuojančios sprendimą, vardu
               
            
         
         
            (1)  Į EEE susitarimą įtraukta 2020 m. gruodžio 11 d. EEE jungtinio komiteto sprendimu Nr. 179/2020.
         
            (2)  Į EEE susitarimą įtraukta 2021 m. vasario 5 d. EEE jungtinio komiteto sprendimu Nr. 3/2021.
         
            (3)  Į EEE susitarimą įtraukta 2020 m. gruodžio 11 d. EEE jungtinio komiteto sprendimu Nr. 179/2020.
         
            (4)  Dokumentas Nr. 1248890.
         
            (5)  Dokumentas Nr. 1249847.
      
      
         
            PRIEDAS
            
               A dalis
            
            
               1 ir 2 straipsniuose nurodytos apsaugos zonos Norvegijoje
            
            
                        Teritorija, kurią sudaro
                     
                     
                        Taikoma iki (pagal Deleguotojo reglamento (ES) 2020/687 39 straipsnį)
                     
                  
                        Rugalando fiulkės Klepės, Sandneso ir Sulos savivaldybių dalys 3 km spinduliu nuo apskritimo centro, kurio GPS koordinatės – Š: 58.79985 ir R: 5.60616.
                     
                     
                        2021 12 7
                     
                  
                        Rugalando fiulkės Klepės, Sandneso ir Sulos savivaldybių dalys 3 km spinduliu nuo apskritimo centro, kurio GPS koordinatės – Š: 58.79980 ir R: 5.61022.
                     
                     
                        2021 12 14
                     
                  
               B dalis
            
            
               1 ir 3 straipsniuose nurodytos priežiūros zonos Norvegijoje
            
            
                        Teritorija, kurią sudaro
                     
                     
                        Taikoma iki (pagal Deleguotojo reglamento (ES) 2020/687 55 straipsnį)
                     
                  
                        Rugalando fiulkės Klepės, Sandneso, Sulos ir Timės savivaldybių dalys už apibrėžtos apsaugos zonos ribų, 10 km spinduliu nuo apskritimo centro, kurio GPS koordinatės – Š: 58.79985 ir R: 5.60616.
                     
                     
                        2021 12 16
                     
                  
                        Rugalando fiulkės Klepės, Sandneso ir Sulos savivaldybių dalys 3 km spinduliu nuo apskritimo centro, kurio GPS koordinatės – Š: 58.79985 ir R: 5.60616.
                     
                     
                        Nuo 2021 12 8 iki 2021 12 16
                     
                  
                        Rugalando fiulkės Klepės, Sandneso, Sulos ir Timės savivaldybių dalys už apibrėžtos apsaugos zonos ribų, 10 km spinduliu nuo apskritimo centro, kurio GPS koordinatės – Š: 58.79980 ir R: 5.61022.
                     
                     
                        2021 12 23
                     
                  
                        Rugalando fiulkės Klepės, Sandneso ir Sulos savivaldybių dalys 3 km spinduliu nuo apskritimo centro, kurio GPS koordinatės – Š: 58.79980 ir R: 5.61022.
                     
                     
                        Nuo 2021 12 15 iki 2021 12 23